《甲戌夏再过武林诸君招游西湖感兴二首 其二》
明代·尹台

忆乘使传此经过，四十春风转绿荷。人世自更新宇搆，湖山不改旧岩阿。

公孤祠院苍苔满，侯戚坟园紫蔓多。一笑共君成剧饮，平原曲沼竟如何。

作者简介：（1506—1579）明吉安府永新人，字崇基，号洞山先生。嘉靖十四年进士。授编修。迁国子司业，所奖拔多为名士。旋还任修撰，专理诰敕。忤仇鸾，几得罪，会鸾先被杀，乃已。严嵩欲结为姻好，拒之，遂有怨。出为南京祭酒，将行，劝嵩勿害杨继盛。历官为南京礼部尚书。留意理学，其学不傍门户，能密自体验。有《洞农堂集》。